Evit se, ivez e vez kinniget un abadenn kanañ bemdez, kaset da benn gant an hini en deus c'hoant. " N'hon eus ket aon da lakaat kalz a dud d'ober war-dro ar stajidi, evit ar c'hentelioù, evit an abadennoù en diavaez ha zoken evit gwellaat hor mont en-dro" a gloka Anna Ar Beg. " Tennañ a reomp gounid eus skiant-prenet ar skolidi gozh, a zeu amañ bep bloaz, muioc'h evit bevañ e brezhoneg gant o mignoned eget evit deskiñ un tamm yezhadur." Abalamour da se e vez berzh gant ar stalioù labour aozet e-kreiz ar sizhun, evel deskiñ plegañ paper (origami japanad), mont gant ar c'hayak-mor pe keginañ bezhin. Evel ma ra berzh an troiadoù aozet evit mont d'ober un tamm gweled da vrezhonegerien ar c'hornad.